
Innledning

I oppgaven har Finn Berg fått slag, og skal være fire uker på Borge sykehjem til rehabilitering. I forbindelse med sykehusoppholdet og slag, har han fått flere problemer med helsen. Han har blant annet fått obstipasjon, urinretensjon, decubitus stadium 1, og er lei seg pga mye sykdom.. Vi belyser disse problemene og skriver om hva vi kan gjøre for å forebygge og behandle dem ved hjelp av sykepleieprosessen. Dette gjør besvarelsen strukturert og velordnet i forhold til Finn Bergs situasjon.  

I besvarelsen har vi også lagt til sykepleieteorier, for å prøve å skape en forståelse av hva som kjennetegner sykepleie og klargjøre hva vi skal befatte oss med. Teoriene er nyttige fordi utdanningen vår bygger på dem, og med disse i hodet har vi et godt grunnlag til å forstå hvorfor vi gjør tingene nettopp slik vi gjør dem. Selv teorier fra Nightingales tid (1850- 1860 tallet), er anerkjente teorier vi fortsatt kan bruke i dag. Vi vil ikke bare bruke én sykepleieteoretiker, men benytter både Orem, Nightingale, Travelbee og Henderson. Dette gjør at vi får et bredere innsyn i hva de forskjellige teoretikerne legger vekt på. Underveis vil vi flette inn teorier fra disse, der det henger sammen med stoffet som kommer utover i kapitlene. På denne måten ser man tydelig at teoriene blir brukt i praksis, og at vi hele tiden kan ta utgangspunkt i disse. Grunnen til at vi benytter flere forskjellige teoretikere er at de legger vekt på forskjellige faktorer. For eksempel legger Travelbee mest vekt på det mellommenneskelige, mens Orem er mest opptatt av dette med egenomsorg som står sentralt i oppgaven. 
Siden oppgaven går mye ut på hva det er vi som sykepleiere kan gjøre for Finn Berg, er det viktig å begynne med å forstå hva sykepleie egentlig går ut på. Virginia Hendersons definisjon på sykepleie er akseptert over store deler av verden, og går for å være den mest velkjente definisjonen på sykepleie. Vi har derfor valgt å ta utgangspunkt i den.

”Sykepleierens særegne funksjon er å hjelpe individet, sykt eller friskt, i utførelsen av de gjøremål som bidrar til god helse eller helbredelse (eller til en fredfull død), noe det ville ha gjort uten hjelp dersom det hadde hatt tilstrekkelige krefter, kunnskaper og vilje, og å gjøre dette på en slik måte at pasienten gjenvinner uavhengighet så fort som mulig”. (Kristoffersen, 2002).

Ut fra dette skal vi hjelpe Finn Berg på best mulig måte. Vi begynner å bli godt kjent med Finn Berg, og har derfor valgt å kalle han for Finn. I noen situasjoner, der det for eksempel er snakk om sykepleiediagnoser, bruker vi ”pasienten” istedenfor Finn.


Vi har jobbet bra i gruppen vår selv om vi ble redusert fra tre til to. Vi har fått mye og god veiledning, som har vært til stor hjelp. Vi håper at besvarelsen er blitt god og solid, og ønsker deg en hyggelig lesestund.

1. Aktivitet og hvile

Dorothea Orem har en egenomsorgsdefinisjon vi vil begynne oppgaven med, med tanke på at det er opprettholdelse av egenomsorg Finn trenger å få hjelp til, fram til hjemreisen. Tiltak rettet mot egenomsorg, vil derfor gå igjen under tiltakene i hele oppgaven.
”Egenomsorg er de handlinger som et menneske tar initiativ til og utfører på egne vegne for å opprettholde liv, helse og velvære”. (Kristoffersen 2002).
”Immobilitet er manglende evne til å fritt kunne bevege og utfolde seg”. (Kristoffersen, 2000).

1.1. Sykepleiediagnosen:

Finn har fått tidlig stadium av decubitus fordi han ligger mye i sengen. Han er i lite aktivitet fordi han er lam i venstre side av kroppen etter hjerneslag. Han kan derfor ikke bevege armer og bein på venstre side. 

1.2. Vurdering av problemet:

For å finne ut av problemet, må vi først se på årsakene og dataene. Finn ligger mye i sengen og er blitt immobil. Men hvorfor er han immobil? Hva kan skje når man er sengeliggende over lengre tid slik som Finn? Og hva bør vi prøve å gjøre med dette? Hvorfor og hvordan har han fått forstadium til decubitus?

Ved immobilitet kan det oppstå mange komplikasjoner, for eksempel søvnløshet, depresjon, sansedeprivasjon, pneumoni, obstipasjon, kontrakturer, osteoporose, frakturer, spissfot, trombose, trykksår og urinveisinfeksjon (Kristoffersen, 2000). Det er viktig å utføre forebyggende tiltak mot disse problemene. Men vi holder oss til det som er aktuelt for Finn.
Finn fikk apoplexia cerebri i slutten av sykehusoppholdet han hadde grunnet mage- tarminfeksjon. Gjennomsnittsalderen for førstegangs hjerneslag, ligger nær 75 år, som er Finns alder. Menn rammes oftere enn kvinner. Slaget rammet høyre hjernehalvdel. Dette vet vi fordi han er blitt lam på venstre side. Funksjonsforstyrrelsene kan være lammelse, som hos Finn, hemianopsi (utfall av halve synsfeltet), neglekt (pasienten overser den lamme halvdelen av kroppen), manglende sykdomsforståelse, balanseproblemer og atferdsproblemer, eks. manglende motivasjon. (Karoliussen, 1997). 

Det at Finn er lam i venstre side fører til immobilitet. Men hva er det egentlig som skjer når man er lam på en side? Hva er det som gjør at vi kan gå, stå, og bevege oss generelt? Det som gjør oss i stand til å være i aktivitet, er nervesystemet. 

Nervesystemet består av sentralnervesystemet og det perifere nervesystemet. Sentralnervesystemet er ryggmargen og hjernen, mens det perifere nervesystemet består av nerver som går parvis ut fra ryggmargen og hjernestammen. Nervefibrer i det perifere nervesystemet er delt opp i sensoriske og motoriske (efferente) fibrer. Ved slag har det vært en skade i hjernen, ofte i et motorisk område i storhjernebarken. Skaden skyldes vanligvis en blodpropp som fører til en tett arterie. Fra motoriske områder i storhjernebarken gis det ut viljestyrte kommandoer til skjellettmusklene. Ved hjerneslag lammes de musklene som får sin nerveforsyning fra det ødelagte senteret. Når slaget rammer, drepes mange hjerneceller på en gang. Disse vil aldri kunne gjenoppta oppgavene sine, men andre deler av hjernen kan ta over, slik at noen pasienter kan fungere normalt etter opptrening. Lammelsen til Finn kan altså være forbigående, og målet må være å trene han opp til å kunne utføre egenomsorg. (Berentsen, 2001, og Bjålie m.fl., 2003).

I Finn Bergs tilfelle er det viktig å ha kunnskap om muskler, fordi han ikke kan bruke musklene sine på venstre side (se ovenfor om nervesystem og høyresidig slag) og fordi dette også kan gå utover høyre side dersom han ikke trener. Når han er immobil er det vanskelig for han selv å tenke på at han må jobbe ekstra med sin høyre side med tanke på opptreningen, spesielt med tanke på neglekt av venstre side. Dessuten har han vært sengeliggende, og dette har konsekvenser for muskelmassen. Musklene trenges for funksjonell bevegelighet, styrke, utholdenhet og koordinasjon. Pasienten er vant til å ha kontroll over kroppens tverrstripete, viljestyrte muskulatur, men på venstre side har han nå mistet denne kontrollen. For å unngå stort tap av muskelmasse er det viktig å komme i gang med opptrening raskt. Dette kommer vi tilbake til under tiltakene. At muskler stivner ved langvarig sengeleie fører til kontrakturer. Dette vil vi unngå. (Kristoffersen, 2000).
Det er viktig å begynne all opptrening fort. Når pasienter er sengeliggende over lengre tid, får de ikke normal belastning på knoklene. En får da et vesentlig tap av beinmasse. Dette henger sammen med at knokler er levende strukturer som er omgitt av bindevevshinner som inneholder både nerver og cellene osteoblaster og osteoklaster. Disse cellene holder knoklene ved like ved stadig å bygge opp og bryte ned beinsubstans. Kalsiumfosfat gir knoklene hardhet, og kalsiumkarbonat gir knoklene styrke. Forholdet mellom disse oppgavene er styrt av den fysiske belastningen knoklene får.

Området der knokler møtes, kalles for ledd. Leddbrusken skal holde leddflatene fuktige og ligger som støtdempere mellom to leddflater for å øke leddenes stabilitet. Den har best av å bli brukt, fordi det er slik den får næring. Synovialleddene er omgitt av leddkapselen. Leddene holdes sammen ved hjelp av leddbånd, og har en hvilestilling der kapselen og leddhulen er på sitt største. I denne stillingen er det minst risiko for at kapselen skal skrumpe inn ved inaktivitet hos Finn. Når det oppstår sykdom i hud, muskler eller ledd, kan bevegeligheten bli redusert, som hos vår pasient. Langvarig sengeleie kan derfor føre til osteoperose. (Kristoffersen, 2000, og Bjålie, 2003).

Virginia Henderson har stilt opp 14 punkter knyttet til menneskets grunnleggende behov. Ett av disse er å holde kroppen ren og velstelt og huden beskyttet. Dette mener hun er en konkret situasjon som sykepleieren skal hjelpe eller assistere personen med å gjennomføre. Med dette og tidlig stadium av decubitus i bakhodet, vet vi at det er vårt ansvar å hjelpe Finn å forebygge videreutvikling av decubitus. Han liker å ligge i sengen når han ikke sitter i rullestol. På venstre hæl er det oppstått et rødt område på størrelse med en femkrone. Han blir også lett rød på venstre hofte. Ut fra disse dataene kan vi fastslå at han har fått decubitus stadium 1. Her er huden fortsatt hel, og det er mulig å unngå at hudbarrieren brytes dersom vi setter i gang riktige tiltak hurtig. (Langøen 2003). Det er av stor betydning at vi setter i gang gode og veloverveide tiltak da det lett oppstår forverring fra ett stadium til et annet, og tilheling kan bli vanskelig. Finn bryr seg antakelig ikke så mye om dette selv. Som tidligere nevnt kan slag på høyre side føre til neglekt av den lamme siden. Stadium 1 decubitus er oppstått på venstre hæl, nettopp den lamme delen. 
For å vite det hvordan og hvorfor decubitus oppstår, er vi nødt til å gå litt inn på anatomien både for huden og sirkulasjonssystemet. Huden er bygd opp av tre hovedlag:

· Epidermis som er hudens øverste lag og et ”skjold” mot omverdenen.

· Dermis (lærhuden). Den utgjør den største delen av huden, og her har vi arterioler, venyler og lymfekar. Huden greier seg ganske lenge uten blod, noe som gjør dermis til et glimrende lager for blod. Ved store blødninger vil blodet bli prioritert til vitale organer.

· Subcutis (underhuden). Den tjener bl.a. som fettdepot, som isolerer mot kulde og demper for støt mot kroppen. 

Apopleksipasienter som Finn er en høyrisikogruppe for å få decubitus. Decubitus kommer av at en ligger med trykk på et område på huden over lengre tid. Da klemmes blodårene i dermis sammen, og blodet får vanskeligheter med å utføre sine oppgaver med å tilføre næringsstoffer og oksygen og føre bort karbondioksid. Når hudområdet får liten blodtilførsel over flere timer, og dermed lite oksygen (iskemi), vil celler og vev begynne å dø. Det vil etter en stund oppstå røde områder, og dersom også dette får vedvar, vil det oppstå sår. Trykksåret utvikler seg til videre stadier. (Kristoffersen, 2000, og Langøen, 2003).
1.3. Mål for aktivitet og hvile

Kortsiktige: Komme i aktivitet umiddelbart, for å øke selvtillitt og unngå plagene langvarig 
                    sengeleie gir.

                    Greie å spise selv med tilrettelegging innen så kort tid som mulig. Dette vil hjelpe 

                    han i opptreningen av kroppens funksjoner etter slaget.

Langsiktige: Komme hjem med hel hud, være helbredet for decubitus for å unngå smerte og

                     ubehag og ha hel hud.


         Greie å opprettholde personlig hygiene på egenhånd. Det bidrar til

                     egenomsorgen og virker positivt psykisk at en klarer tingene selv. Det er også et

                     elementært behov knyttet til eliminasjon av kroppens avfallsstoffer i følge D. 

                     Orem.
Opprettholde et visst aktivitetsnivå, både for å være rustet til å møte

utfordringene med egen egenomsorgen hjemme, å få minst mulig langvarige
plager etter å ha vært sengeliggende over lengre tid.

Dette kan være eks. kontrakturer, osteoporose, trombose og søvnløshet.
1.4. Sykepleietiltak i forhold til aktivitet og hvile

Florence Nightingale hevder at alle mennesker er utstyrt med ressurser og krefter som kan virke rehabiliterende og helsefremmende ved sykdom og helsesvikt. (Kristoffersen 2002). Dette gjelder så vel i dag som for 150 år siden. Derfor er det viktig å se på hvilke ressurser Finn har, som vi kan dra nytte av for å fremme helsen. Han har ressurser han kan få nytte av både i opptreningsperioden og med tanke på egenomsorgen ved hjemkomst. Han har talen i behold. Det betyr at vi kan snakke med Finn og ha toveis kommunikasjon, noe som er viktig med tanke på informasjon om sykdommen og om sykepleietiltakene vi må utføre. Det blir derfor lettere å skape et du-jeg-forhold, ikke et pasient-pleier-forhold. J. Travelbee legger stor vekt på det mellommenneskelige som viktig for samarbeid med pasienten mot et felles mål. 

For å komme i aktivitet og begynne med opptreningen av kroppens muskler, ledd, hjelp til å utføre sin personlige hygiene, og opptrening av kroppens funksjoner, begynner vi tidlig med opptreningen. Når Finn trener med å utføre kroppsfunksjoner og til egenomsorg, vil han komme i aktivitet. Det vil hindre plager immobilitet kan føre til, og han får jobbe med muskler samtidig. I opptreningen samarbeider vi tverrfaglig med andre yrkesgrupper som fysioterapeut, ergoterapeut, leger. Det er viktig at alle som trener med pasienten bruker de samme metodene på lik måte. 
Dorothea Orem lister opp grunnleggende behov vi har i forhold til egenomsorgen. Ett av hennes behov er at det må være balanse mellom aktivitet og hvile. Vi må velge aktiviteter som stimulerer og engasjerer, å la han få bruke sine ressurser i forbindelse med aktivitetene. Han må trene hver dag slik at musklene, blodsirkulasjonen og sansene stimuleres. Vi lager et eget treningsprogram til Finn som han får med seg hjem etter utskrivelsen. Grunnleggende mål i programmet vil være å ligge, sitte og forflytte seg riktig og godt.
I all fysisk kontakt med Finn er vi nødt til å være oppmerksom på skulderleddet. Dette fordi bevegelsesmønsteret i dette leddet er annerledes ved lammelse enn normalt. Skulderbladet må derfor skyves framover når pasienten eks skal løfte armen. Vi hjelper pasienten med dette, og underviser han hvordan han kan lære seg en god måte å forebygge skuldersmerter selv. Da må han løfte den lamme hånden med den friske, og strekke hånden opp og fram. Dette kan han også dra nytte av i andre situasjoner, som ved måltider, aktivisering og opptrening av muskler og ledd. 
For å hjelpe Finn ved forflytting, bruker vi Bobaths prinsipper. Vi må skifte liggestilling ofte, slik at det skal kjennes behagelig å ligge, og for å unngå komplikasjoner som decubitus. Han skal få opplæring i hvordan han forflytter seg og hjelper til, slik at han kan bli mer selvstendig. Han må hjelpe til med den friske siden uten å bruke den uhensiktsmessig. Det vil være et prinsipp i alle situasjoner at Finn bruker den friske siden til å hjelpe den lamme siden. (Berentsen, 2001).
For personlig hygiene kan han bruke den friske siden til å vaske seg framme på kroppen. Den friske hånden gjør at han kan pusse tennene og gre håret selv. Det vi må hjelpe han med i forhold til personlig hygiene er å hjelpe han ut på badet, vaske håret, dusje, og vaske han på baksiden av kroppen. Er det noe han ikke får til, kan vi prøve å guide han. Hvis ikke dette går, må vi utføre oppgaven for han. 
For å få pasienten motivert til opptreningen og hjelpe han å takle sykdommen, vil vi hele tiden ha en motiverende kommunikasjonsprosess med både han og familien hans. Vi må forberede familien hans så vel som han selv på hvordan de skal legge opp hverdagene hjemme. Vi underviser familien om hvordan de skal hjelpe, hva han må ha hjelp til og hvordan, hva han bør klare selv, og om sykdommen og konsekvensene av den. Det er godt at Finn har en familie han er glad i. Dette er en motiverende faktor og god ressurs. Vi må fortelle dem om viktigheten av at han er i mye aktivitet. 
Ved å være i mye aktivitet på dagene i tre uker, og fortsette aktiviseringen når han er kommet hjem, vil det være gode muligheter for at han greier seg gjennom det hele uten å få store plager etter å ha vært sengeliggende. 
Å være aktiv forebygger og hjelper også mot obstipasjonen og urinretensjonen. (Se eliminasjonsdel). Det er også viktig med god og riktig ernæring for å kunne være i mye aktivitet. (Se ernæringsdelen). 
2. Ernæring 
Florence Nightingail var en av de første sykepleierne som tenkte på ernæring og kosthold i institusjonssammenheng. Hun la vekt på hvor viktig det er med riktig kosthold og at det som en skal spise ser godt ut og vekker appetitt hos pasienten. 

”Den som bare setter pasientens mat ved siden av han og håper at han vil spise etter hvert, forhindrer ganske enkelt at han får i seg mat i det hele tatt”. (Sortland 2003).

2.1.
Sykepleiediagnose 

Finn drikker og spiser lite. Dette kan stå i sammenheng med at han føler seg trøtt og slapp, og kan føre til dårlig/ feil ernæring og lite væsketilførsel. Det å få i seg for lite eller feil ernæring fører til vekttap, og det at han drikker lite gjør at han står i fare for å bli dehydrert igjen. 

2.2.
Vurdering av problemet

Orem mener at ett av våre grunnleggende behov, er å få i seg tilstrekkelig inntak av mat og drikke. Ut fra dataene vi har om Finn, tror vi ikke han har fått det. Han befinner seg i en nedadgående kurve sett fra et ernæringsmessig synspunkt. Fortsatt er det ingen tegn på at vekten vil øke igjen. Dette kan vi vite fordi han fortsatt spiser og drikker lite. For en måned siden veide Finn 70 kg, men har tatt av 5 kg. Vekttapet hans i prosent er derfor: 5 * 100 % : 70 = 7,1 %. Taper en 10 % av vekten sin i løpet av 5- 6 måneder, vil dette være alvorlig tegn på sykdom. Finn har tapt 7,1 % i løpet av en måned, noe som er svært urovekkende. (Sortland 2003). Kurven må derfor snus. 
Finns kroppsmasseindeks (BMI) er ca. 21. Dette vet vi med et enkelt regnestykke: 65 kg : (175 cm * 175 cm) = 21, altså over nedre normalgrense som er 18,5. Likevel må vi gjøre noe med den hurtige vektreduksjonen og følge godt med, ellers vil reduksjonen mest sannsynlig fortsette. Finn ligger i risikosonen for å bli underernært. 

Mange som blir eldre, får nedsatt matlyst og tørsthetsfølelse. Hovedårsaken er reduksjonen i hvilestoffskifte. I Finns tilfelle er immobiliteten hovedårsak til at også aktivitetsnivået avtar. Når en bruker mindre energi blir det til at en spiser mindre mat. Hvis en reduserer matinntaket er det viktig at næringstettheten i det en får i seg øker.

Finn har vært en aktiv pensjonist. Etter hjerneslaget føler han seg trett og slapp og liker seg godt i senga der han ligger og ”sparer på kreftene”. Når han stort sett ligger i ro, vil han ikke føle behovet for mat og drikke særlig stort. Dette er en naturlig reaksjon etter et sykehusopphold hvor utfallet ble delvis immobilitet, og dette kompliserer matsituasjonene. 

Finn er 75 år, og det skjer mange fysiologiske forandringer i kroppen som gjør det vanskeligere å komme seg raskt på beina igjen etter sykdom. Beinmassen og muskelmassen reduseres og det samme skjer med vekten til enkelte indre organer som lever og nyrer. Når muskelmassen reduseres blir det en tyngre oppgave for Finn å gjennomføre et vanlig måltid. Han har bare en arm som lystrer, og det kreves trening for at den høyre armen skal gjøre jobben for begge i matsituasjoner. Vannmengden i kroppen reduseres, spesielt i ekstracellulærvæsken. Fordøyelsessystemet merker også konsekvensene av aldringen. Om Finn har fått dårligere tenner pga alderen, kan det bli vanskeligere å dele maten i små nok biter til å svelge. Maten blir i munnhulen oppdelt i små biter og blandet med spyttet som begynner å spalte karbohydratene. 

Ved svelging går maten nedover i spiserøret, som har muskelvev i veggen. Der oppstår det peristaltikk som sammen med tyngdekreften skyver maten nedover mot magesekken. 

Innholdet kommer ned i den delen av magesekken som kalles cardia. I hele magesekken er det magesaft som består av bl.a. HCl, pepsin og slim. Saltsyren og enzymene spalter næringsstoffer, men den viktigste funksjonen magesekken har er oppbevaring av maten før den sendes videre til tynntarmen, hvor det meste av spaltingen og nesten alt av næringsopptak finner sted. Tynntarmen består av tre deler, duodenum eller tolvfingertarmen, jejunum og ileum. Disse tre delene har et glatt muskelcellelag som sørger for blanding av tynntarmens innhold i tillegg til transport av kymus. Ringformete segmenteringsbevegelser deler opp kymus i små porsjoner. Dette fører til at kymus blir blandet med fordøyelsesvæske og flyttet rundt, slik at alt kommer i kontakt med tarmveggene og epitelcellene som suger til seg all næringen. Langs tarmveggene finner vi tarmtotter som gir stor absorpsjonsflate, og det meste av absorpsjonen av næringsstoffer finner sted. Prosessen tar normalt fra 3-5 timer (Bjålie, 2003).

Når man er så gammel som Finn, skjer det også forandringer i fordøyelsekanalen. Produksjonen av pepsin, saltsyre, intrinsisk faktor og galle blir redusert, og aktiviteten til lipasen i bukspyttet reduseres. Reduksjonene fører til mindre magesaft, høyere pH-verdi og dårlig absorpsjon av sink, kalsium og jern. Den dårlige absorpsjonen av næringsstoffer kan rettes litt på hvis en har små, men hyppige måltider, og dette vil være bra for Finn. Da vil ikke mengden mat bli for overveldende hver gang han skal spise, i tillegg til at treningen og tilvenningen i matsituasjonene vil bli gradvis. Han får også dårligere tarmperistaltikk (se eliminasjon), og han bør derfor ha fiberrikt kosthold som kan stimulere bevegelsene i tarmen. 

Finn har gått fra å være en aktiv pensjonist til en lite aktiv pasient. Her finner vi mye av grunnen til at han spiser og drikker lite for tiden. Fra aktiv tilstand der mat og drikke var en selvfølge, er det ikke lenger noen absolutt nødvendighet. Matlysten kan utebli. De tenker ikke på at energibehovet ved sykdom er større enn når man er frisk. Mange tror at aktivitet og behovet for energi har en avgjørende sammenheng. Dette er ikke nødvendigvis tilfellet.

2.3.
Mål

Kortsiktige mål: Kunne dekke det daglige væskebehovet som er min. 10 glass à 150 ml med
                           væske til dagen, slik at Finn ikke blir dehydrert igjen  

                           At Finn spiser minst 1 skive til brødmåltidene og ved middag 1 potet
                           med tilbehør. Maten er viktig fordi kroppen har behov for næring og energi.
                           Dette forsterkes i en sykdomssituasjon hvor kroppen trenger mer energi for å
                           restaurere seg. Finns daglige energiinntak bør være ca. 400 kJ. Der er derfor
                           viktig at han får i seg både brødmat og middagsmat og får dekket både
                           energibehovet og behovet for vitaminer, mineraler og sporstoffer. 

Langsiktige mål: Informere Finn slik at han ser behovet for næringsinntak selv om
                            aktivitetsnivået er lavere enn normalt. Snu den nedadgående vektkurven
                            til oppadgående, slik at Finn skal gå opp i vekt innen hjemreise.
Det første målet går ut på at Finn skal bli bevisst sin egen ernæringssituasjon og hvorfor han, nå som han er syk, har behov for et mer næringstett kosthold eller et høyere næringsinntak, enn det som var nødvendig før han ble syk. 
Vi må gi kunnskaper til Finn om ernæringssituasjonen, slik at han forstår viktigheten av å komme ut av faresonen for underernæring.

2.4.
Tiltak:
Finn har mange resurser som eks. personalet på sykehjemmet som ønsker at Finn skal få en best mulig behandling/rehabilitering, for snarest mulig å bli i stand til egenomsorg igjen. Familien er en resurs som kan være positiv. Er de med på å oppmuntre han til å følge rehabiliteringsprogrammet, få opp humøret, og få han til å spise og drikke slik at vedkommende føler seg mer vel etter besøket, er familien en positiv resurs for pasienten. I Finns tilfelle er familien er en positiv ressurs i og med at han blir så glad når han får besøk av dem. Vi bør oppmuntre familien til å ta del i matsituasjoner, slik at det kan bli en hyggeligere ramme rundt måltidene. 

At Finn er klar, orientert og mottakelig for informasjon, kan han ta imot veiledning og instruksjon i matsituasjoner. Han kan gi tilbakemelding på om han føler at treningen hjelper og om sykepleierne hjelper til hvor han selv føler han ikke strekker til.

”Berg håper å kunne klare seg i hjemmet”, noe som tilsier at han har et ønske om å bli bedre. Dette er positivt psykologisk sett. Han har et mål med det han gjør, og et håp om å nå det målet. Dette må vi jobbe mot. Det betyr at han har motivasjon til å stå på, selv om det til tider kan være tøft. 

En annen faktor som spiller inn positivt, er at han alltid har vært et aktivt menneske. Han har vært glad i å gå turer i skog og mark noe som tyder på mye mosjon. Hvis kroppen har vært i fin form før sykdommen, har den lettere for å rehabilitere seg.

Det er viktig at vi støtter og oppmuntrer Finn til å følge programmet for rehabilitering. Det er viktig å gi han næring som sammen med treningen er med på å styrke musklene. Det blir derfor viktig at han får i seg rikelig med protein, som kilde til dette bør han spise linfrøbrød, der linfrø inneholder 24,5 g. proteiner pr. 100 g, og egg som inneholder 12,6 g pr. 100 g. Det er også viktig at Finn får i seg rikelig drikke, da kroppens vannlager minsker med årene og han trenger mer væske ved fysisk aktivitet. (Se aktivitetsdel).
Når vi informerer om dette, er det viktig å få tilbakemelding på at han forstår det vi snakker om. Vi må legge til rette for at Finn har muligheten til å få i seg maten han trenger. (Se vedlegg 1).
F. Nightingale sier at dersom sykepleieren er intelligent, og ikke bare en tallerkenbærer, bør vi bruke vår intelligens også i denne forbindelsen. (Sortland 2003). Med dette kan vi forstå at vi ikke lar maten stå ved siden av pasienten hele dagen og lar melken bli varm og maten kald. Etter pasienten er ferdig med å spise, skal maten ryddes bort selv om den ikke er oppsist. Dette gir oss også en god mulighet til å observere hvor mye mat han har fått spist. 
Vi må få en så god matsituasjon som mulig. Vi bør hjelpe Finn til kjøkkenet. Slik blir det en mer naturlig ramme rundt måltidet. Mat er ikke bare energi, karbohydrater og fett, men er en viktig sosial- og trivselsfaktor og derfor viktig å legge vekt på. Er trivselen god, blir matlysten bedre. Derfor er det viktig at pasienten selv får være med å bestemme det han vil spise. Selv om vi har satt opp mål for det pasienten bør ha, er det viktig at han selv får være med og bestemme, samtidig som sykepleier veileder i valg av mat. I Finns tilfelle har dette mye å gjøre med problemene med eliminasjon. (Se eliminasjon)

Vi har satt oss mål at han skal begynne å gå opp i vekt før hjemreisen. For å oppnå dette, må vi følge kostholdsplanen vi har satt opp, observere hvor mye han greier å spise, og veie han ofte, gjerne mer enn en gang i uken. (Vedlegg 1 og 2). Vi må også følge med på hvor mye væske han får i seg. Til dette bruker vi et væskeskjema. 
For å gjøre noe med den mørke og illeluktende urinen, kan det være lurt at Finn drikker appelsinjuice. Dette fordi juicen lager sur urin, som bakteriene i urinveiene ikke liker. Et annet anerkjent naturprodukt er tranebær. For å få orden på den harde og vonde avføringen, er fiberrikt kosthold et stort skritt i riktig retning. Med fiber mener vi de ufordøyelige karbohydratene som fordøyelsesenzymene ikke greier å bryte ned. 
For å øke mengden med fiber i kosten, er grovt brød, havregryn, kornprodukter generelt, frukt, og grønnsaker gode kilder. Spesielt kornproduktene er med på å regulere peristaltikken og forebygge obstipasjon. Økt fiberinnhold gir økt væskebehov. Det væskeinntaket som er referert i de kortsiktige målene, er en veiledende nedre grense. Med fiberrik kost er det altså behov for større daglig væskemengde enn 1,5 liter. Fiberrik mat tilfører også mineraler, vitaminer og sporstoffer ”med på kjøpet”. Det daglige behovet for fiber er 25-35 g hos voksne.    

Finn og familien må få undervisning og informasjon om kostholdet til Finn for å motvirke underernæring og dehydrering. Mye frukt er bra. Da får han i seg væske, vitaminer og næringsstoffer. Vi kan også gi dem forslag til kostplan. (Se vedlegg 1, kostplan.)   

3. Eliminasjon av avfallsstoffer, avføring
”Diagnose er en omhyggelig undersøkelse av fakta for å kunne bestemme arten av en ting/ problem”. (Kristoffersen, 2002).
3.1. Sykepleiediagnosen

Finn greier ikke å utføre defekasjon selv, fordi han er obstipert og har smerter ved defekasjon.
Han liker ikke å spørre om hjelp, da han ikke liker å være til bry. Han er lam på venstre side og innaktiv pga slaget, men han kan stå med hjelp.

Han har vært og er fortsatt inaktiv pga. sykdom.

3.2. Vurdering av problemet/ obstipasjonen
Obstipasjon er ikke uvanlig hos eldre mennesker som Finn. Det oppstår når avføringen passerer langsomt gjennom colon, slik at absorpsjonstiden for vann forlenges. En av årsakene til at Finn har fått denne tilstanden, kan være at tarmperistaltikken blir svakere når en blir eldre, og at avføringen da gjerne blir liggende så lenge i rektum at den tørker ut og blir hard. Dette gjelder også dersom han prøver å knipe igjen for ikke å være til bry for sykepleierne. Dessuten har han drukket lite, hatt fiberfattig kost og redusert fysisk aktivitet. Alt dette er faktorer som kan bidra til obstipasjon. At Finn er lei seg og kanskje har en mild depresjon, er heller ikke uvanlige årsaker til obstipasjon. Symptomer på obstipasjon kan være ubehag i magen, kvalme og appetittløshet. Symptomene skyldes utspilingen av tykktarmen. For å bedre forstå hvordan obstipasjon blir et problem og for å begrunne sykepleietiltakene, er det viktig å ha kunnskap om hvordan fordøyelsessystemet er bygget opp, spesielt nedre del.

	Bildet viser de forskjellige delene av fordøyelsessystemet med navn. Vi svelger den oppdelte maten ned, og den sklir ned gjennom spiserøret og ned til magesekken. Kymus fortsetter ned til øverste del av tynntarmen, duodenum. Her blir det tilsatt galle og bukspytt før kymus fortsetter til jejunum og ileum. Tykktarmen er viktig for problemene til Finn. Etter passasje gjennom ileum kommer kymus over i første del av tykktarmen, colon ascendens (den oppadgående delen). Herfra kommer tarminnholdet til colon transversum (tversgående del), så til colon descendes (den nedadgående delen), og så til siste delen av tykktarmen, colon sigmoideum.


Siste stoppested før analkanalen er rectum, endetarmen. Det er her avføringen ofte blir liggende og tørke ut ved obstipasjon. Bildet av tykktarmen viser at den har muskelbånd langs hele seg. Disse gjør at vi har peristaltikk. De fører maten ned gjennom hele tarmen mot endetarmen. Peristaltikk er segmenteringer som hele tiden forflytter seg nedover. Når peristaltikken er nedsatt, kan det oppstå obstipasjon. Dette må vi sette i forbindelse med Finns alder og lave aktivitetsnivå som er to viktige faktorer til at han har blitt obstipert. Under defekasjon kommer innholdet fra colon sigmoideum over i rektum. Her reagerer sanseceller på utspiling, og utløser defekasjonsrefleksen. Man kan ved hjelp av den ytre (viljestyrte) lukkemuskelen i analkanalen velge om man vil ha defekasjon eller knipe igjen. (Bjålie, 2003).
Finn har hatt urinretensjon, og det kan også være en medvirkende årsak til obstipasjon. Den fulle urinblæren kan klemme av for avføringen, så vannlatings- og defekasjonsfunksjonene virker på hverandre. Siden urinretensjonen kom før obstipasjonen, er det full blære som kan ha medvirket til obstipasjon, og ikke obstipasjon som har gitt urinretensjon. (Kristoffersen, 2000).
Siden Finn ikke liker å være til bry, er det sannsynlig at han vil prøve å knipe igjen istedenfor å be om hjelp. Utsetter en defekasjonen for lenge, vil avføringen i rektum tørke ut og bli hard, og hvis Finn ofte har undertrykt defekasjonsrefleksen ofte kan det også hende at den ikke utløser seg lenger. Da blir obstipasjon et faktum.
Den gastrokoliske refleksen fører til tarmtømming når magesekken blir utspilt. For de fleste vil dette føre til naturlig tarmtømming etter frokost. Hos sengeliggende pasienter, som Finn, blir det gjerne ikke tatt nok hensyn til dette naturlige tidspunktet for defekasjon. Undertrykkingen av den gastrokoliske refleksen vil øke problemene med obstipasjon.

3.3. Mål i forhold til obstipasjonsproblemet:
Kortsiktig: Få til en smertefri defekasjon i løpet av de to første dagene.

                  Øke matinntaket, ete fiberrik kost selv.


      Bli trygg på å be om hjelp.
Langsiktig: Opprettholde egenomsorg; komme seg til toalettet på egenhånd.
                   Oppleve helse og velvære.

Forstå viktighet av riktig og godt kosthold for fordøyelsen og for å unngå obstipasjon. Få til defekasjon regelmessig. 
3.4. Sykepleietiltak overfor Finn
Finn har evne til å forstå problemstillingene. Han er mottakelig for informasjon, har en frisk høyre side som kan hjelpe den venstre siden. Vi vil hele tiden prøve å la han gjøre mest mulig selv, slik at han både blir aktivisert, trent seg opp til han skal hjem, og begynne egenomsorg fortest mulig. Han kan bruke tverrfaglige samarbeidsgrupper som fysioterapeut og ergoterapeut til hjelp med opptreningen. Støtte fra familien med sosiale behov og hjemmeforhold er også viktige ressurser. Det er viktig at han har et bosted der han kan klare seg selv og igjen greie egenomsorg. Det er viktig at han kan snakke åpent med familien om avføringsproblemene, slik at han gjerne kan få noe hjelp til dette uten at det blir veldig pinlig og vanskelig.

Nightingale sier: ”Pass vennligst på å pleie den syke, og ikke sykdommen”. (Kristoffersen 2002). Med dette vil vi vise at vi hele tiden vil være empatiske og tenke på hvordan Finn opplever sin situasjon under tiltakene.
Noe av det viktigste når vi skal utføre sykepleietiltakene, er først å informere Finn om hva som skal skje. Sykepleierteoretiker Joyce Travelbee sier at vi bør skape et jeg-du-forhold istedenfor et pasient-pleier-forhold. Dette gir mer trygghet og letter kommunikasjonsprosessen. Derfor må vi både informere og lytte. Vi må høre hva han føler om tiltakene, berolige han, og snakke rolig om hvordan tiltakene gjennomføres og hvorfor vi må gjøre dette. For å få til en bra kommunikasjonsprosses, finner vi en stol og setter oss ned ved siden av han og prater rolig. Dette gjør at vi ikke virker dominerende, og kommer på en god ”linje” med Finn. Det er også viktig å vise han at vi tar oss god tid til denne prosessen, slik at han får følelse av at vi faktisk har tid til han. I kommunikasjonsprosessen må vi også snakke om de tingene som har vært vanskelige for han i forhold sykdommen og redselen for å være til bry. Vi forsikrer han om at vi alltid er der for han. 
For å bedre obstipasjonsproblemet kan det være hensiktsmessig å gi klyster. Det smører tarmslimhinnen, stimulerer tarmperistaltikken og tømmer tarmen. Dette kan være den eneste måten å få i gang normal tarmtømming igjen etter obstipasjon. Vi har flere forskjellige typer og størrelser på klyster. Det første vi vil prøve, er oljeklyster. Vi må alltid prøve å se om vi kan få det til på den letteste og minst ubehagelige måten først, før vi eventuelt setter inn andre, kanskje mer ubehagelige tiltak. Oljeklysteret skal settes om kvelden, og holdes inne over natten. Om morgenen settes det et Klyx. Dette skal renne inn til han føler defekasjonstrang. Når vi har gjort dette, er det viktig å tenke på andre relevante faktorer i sammenheng med defekasjonen. 
Ved alle tiltakene vi utfører på pasienter, er det viktig å tenke på hygienen. I forbindelse med avføring er det viktig med hansker og god håndhygiene for å unngå smitte til andre pasienter og han selv. Faren for fekal-oral smitte er stor ved klystersetting. Smittestoff på hendene kan det føre til spredning av tarmbakterier, som kan være til skade når de kommer inn i kroppen. Vi må også tenke på at det er mulig for Finn å få urinveisinfeksjon gjennom fekal- oral smitte. (Tjade, 2002) Selve klystersettingen er en antiseptisk prosedyre. Det betyr at det er en ren, men ikke steril prosedyre (Stordalen, 2001).
Defekasjonen er alltid lettest å få til i sittende stilling, da magemusklene presses sammen slik at buktrykket øker. Dessuten gir sittende stilling minst motstand når avføring er på vei ut, og en får brukt tyngdekraften til å presse ut feces. Derfor vil vi hjelpe Finn fra sengen og over til en toalettstol når trangen har meldt seg. Dette kan vi gjøre selv om han er lam på venstre side, da han kan stå ved hjelp av støtte.

Når vi har fått han over på toalettstolen, vil vi avtale med han at vi kommer tilbake om fem minutter, slik at han får gjort fra seg alene. Dette er ofte svært viktig, da det som regel er det som er foretrukket hos pasientene. Det er da lettere å få til defekasjonen. Dersom han har fått til defekasjon eller miksjon, er det viktig å få fjernet avfallsstoffene med en gang. Dette har Orem med som et grunnleggende egenomsorgsbehov. Nightingale hevder også at urin og avføring må fjernes, rengjøres og plasseres ute av syne for pasienten. 
Defekasjonen bør helst gjennomføres om morgenen etter frokost, når den gastrokoliske refleksen er kraftigst. Her kommer vi også inn på den enkeltes bluferdighet. Folk er svært forskjellige når det gjelder sin personlige grense over hva de synes er flaut og ubehagelig. Det er viktig å ta hensyn til denne. 

Etter alle toalettbesøk er det viktig å utføre god håndhygiene. Dette er som nevnt viktig for å unngå spredning av tarmbakterier. Det kan også være godt for han å kjenne rennende vann på hendene etter å ha vært sengeliggende over relativt lang tid.
Nightingale sa i sin tid at det var viktig med god utlufting. Dette kan vi spesielt sette i sammenheng med elimineringen, da det kan skape ganske sterk og ubehagelig luft, noe pasienten kan synes er flaut. Derfor lukker vi opp vinduet, og skjermer han godt før vi går ut av rommet. Vi skaper ro rundt toalettbesøket til Finn, slik at han ikke føler press på seg.
Forhåpentligvis vil disse tiltakene være nok til å løse problemet med obstipasjon. Hvis ikke må vi gå videre å gjerne bruke 1 liters saltvannsklyster. Hvis dette heller ikke er godt nok, må vi kontakte lege, da det kan bli aktuelt med eksplorasjon, og få fjernet avføringsknoller manuelt. Dette kan være smertefullt, så dette er siste utvei.

Når han har kommet over dette ubehagelige problemet, vil vi tro at det blir lettere for Finn å oppleve helse og velvære. Vi kan da lettere aktivisere han og starte med opptrening og rehabilitering. 

Nå vil det være lettere å hjelpe til med tilrettelegging av måltider med riktig og fiberrik kost, med tanke på å rette på problemer han har hatt ved defekasjon. (Se kapittel om ernæring).
4. Eliminasjon av kroppens avfallsstoffer, urin

4.1. Sykepleiediagnosen:
Finn har mørk og illeluktende urin. Han har sjelden behov for å late vannet, fordi han har urinretensjon. Han klarer ikke selv å gå på toalettet, fordi han er lam på venstre side. Urinen er mørk og illeluktende, og det kan skyldes urinveisinfeksjon.
4.2. Vurdering av problemet/ urinretensjonen:
Henderson mener at et av våre grunnleggende behov, er å få fjernet kroppens avfallsstoffer. Dette viser at teoretikerne er enige i mange av teoriene, men at de bare legger mer eller mindre vekt på forskjellige emner. De samme teoriene som er brukt i forrige kapittel, er også aktuelle her, da det er eliminasjon av kroppens avfallsstoffer i sin helhet som blir nevnt.

Ved urinretensjon klarer ikke pasienten å tømme blæren for urin. Resturinen kan skape en infeksjon som kan spre seg opp til nyrebekkenet og gi nyresvikt. Urinretensjonen kan enten være et kronisk problem, eller det kan oppstå akutt. Ved akutt retensjon har en gjerne trang til å late vannet, men er ikke i stand til det. Det har oftest mekaniske årsaker.
Finn har hatt hjerneslag, og nerveimpulsene til urinblæren kan derfor være unormale. Retensjon som skyldes forhold i sentralnervesystemet, kalles nevrogene blærelidelser.
Selv om det ikke er nevnt noe om prostataproblemer i oppgaven, er det sannsynlig at Finn, som er 75 år, har forstørret prostatakjertel. Denne kjertelen kan klemme på avløpet fra urinblæren og medvirke til urinretensjon, selv om han ikke merket noe til dette da han var frisk og oppegående.

Det kan hende at Finn holder igjen for ikke å være til bry, eller fordi han synes det er flaut. Dessuten har han vært sengeliggende en stund, og i liggende stilling er det vanskeligere å tømme blæren. Ved kronisk retensjon blir blæren overstrukket så mye at trykkreseptorene har sluttet å sende signaler til hjernen om at en må miksjonere.
Dersom vi ikke finner årsaken til retensjonen, kalles den idiopatisk retensjon. Behandling kommer vi tilbake til under tiltaksdelen. Symptomene vi må se etter ved fare for urinretensjon er smerter, unormalt hyppig eller sjelden vannlating, og feber. (Kristoffersen, 2000).
At urinen til Finn lukter ille og at den er mørk, kan tyde på urinveisinfeksjon. Dette er en medisinsk diagnose, så vi vil ikke ta med dette her. Det som likevel er viktig, er at vi vet at dette problemet kan komme både av urinretensjon og av kateterisering. Urinveisinfeksjon er en tilstand med bakterievekst i urinveiene. Urinen er normalt steril, men når det kommer bakterier inn urinrøret, er det et bra sted for bakterier til å formere seg. Finn er altså utsatt for urinveisinfeksjon. (Kristoffersen, 2000).
For å kunne begrunne sykepleietiltak og for å forstå bakgrunnen til problemene Finn har med urinretensjon, må vi skjønne noe av anatomien til urinveiene. Urinveienes funksjon er å transportere urinen ut av kroppen, og det er dette som er et av problemene til Finn.

Urinveiene består av to nyrebekken, to urinledere, urinblæren og urinrøret. Det er i urinblæren og nedover at Finn har problemer. Vi vil derfor bare ta for oss disse delene. I urinblæren lagres urinen midlertidig før den elimineres. Foldene i slimhinnen gjør blæren svært tøyelig, og den inneholder ca. 400 ml urin når den er full. Dersom urinen hindres i å slippe ut, sånn som hos Finn, kan den fylles med flere liter urin. 
Den glatte muskulaturen i urinlederne trekker seg sammen og slapper av med jevn rytme, slik at det blir en peristaltisk væsketransport fra nyrebekkenet til urinblæren. Ved urinlatingen trekker blæreveggen seg sammen, og får urinen over i urinrøret (uretra). En indre lukkemuskel hindrer urin i å sive ut fra blæren. Den holdes lukket pga aktivitet i sympatiske motoriske nervefibrer fra ryggmargens lumbaldel. Dette hindrer tømming av blæren inntil et visst nivå. Det er uretra som leder urinen videre og ut. Uretra har en ytre lukkemuskel som danner en aktiv lukkemekanisme, som vi bruker når vi kniper igjen. Hos mannen er uretra s- formet, og ca. 20 cm lang. Første del passerer gjennom prostata.
Blæreveggen har strekkfølsomme sanseceller som sender sensoriske impulser til ryggmargen og påvirker aktiviteten i parasympatiske fibrer til de glatte muskelcellene i veggen. Når urinblæren fylles, tiltar stimuleringen av disse sansecellene, og fører til kontraksjon av blæren og åpning av lukkemuskelen, så urinen kan strømme ut urinrøret. (Bjålie m. fl. 2003).
Finn har sannsynligvis også undertrykt urinlatingen noen ganger, da han ikke liker å være til bry, og dette er som tidligere nevnt en risikofaktor for å få urinretensjon. 
4.3. Mål i forhold til urinretensjonen og urinveisinfeksjonen

Kortsiktige: Tømme blæren helt, uten ubehag.

        Opplevelse av trygghet i forhold til å kunne spørre sykepleiere om problemer
        eller hjelp til behov.

Langsiktige: Late vannet uten hjelp, hjelpemidler eller ubehag.

         Opprettholde egenomsorg ved å komme seg på sitt eget toalett alene, hjemme 
         hos seg selv. 

         Oppleve helse og velvære. 

         Ete og drikke riktig og nok selv. (Se ernæringsdel).

4.4. Sykepleietiltak i forhold til urinretensjonen hos Finn:

Vi vet fra delen om avføring at han har evne til å ta imot og forstå informasjon, og at han har en frisk side som kan være til hjelp. Han kan hjelpe til når han skal på bekken eller i toalettstol. Også her er det en ressurs med familie, og å samarbeide tverrfaglig med andre yrkesgrupper. At han ikke liker å være til bry, er noe vi må prøve å bearbeide, men dette kan også være positivt på den måten at han vil prøve å gjøre tingene selv. Dermed øker hans egen aktivitet og tempoet i opptreningen. 

Uken etter slaget ble Finn engangskaterisert pga urinretensjonen. Dette vil si at vi fører et engangskateter gjennom urinrøret til blæren, som fjernes når urinen har rent ut. I institusjoner gjør vi dette som en steril prosedyre, steril intermitterende kateterisering (SIK). Før prosedyren er det viktig å informere Finn om hva som skal skje og hvorfor. Informasjon er viktig foran alle prosedyrer. Hensikten er at pasienten ikke skal bli unødig bekymret, skal motiveres og skal bli klar over hva vi kan og må gjøre i den aktuelle situasjonen. Motivering er også viktig, og kan bidra til å styrke psyken hans. Det er viktig å huske på at vi jobber sammen med pasienten.

Vi kateteriserer for å unngå at blæren blir overstrukket. Det er en aseptisk prosedyre. Når alt er klart; kateterpakningen åpnet og kateteret er fuktet med NaCl, settet er plassert mellom bena og tupferne er fuktet med desinfeksjonsmiddel, tar vi på oss hanskene. Vi vasker godt rundt urinrørsmunningen, for å unngå infeksjoner. Så krøller vi kateteret opp i hånden og fører det inn til det begynner å komme urin. Urinen får renne ut i en urinflaske. Etter vi har trukket det ut, noterer vi urinmengden og tidspunktet. Etter prosedyren kan vi godt sjekke om det finnes mer resturin ved å skanne blæren. 
Det er viktig at han får tilegne seg gode toalettvaner. Han kan da oppnå mer velvære ved toalettbesøk og unngå urinretensjon flere ganger. For å få til dette, må vi begynne med å informere og fortelle om viktigheten av at han må late vannet. For at han ikke skal føle at han er til for mye bry, vil vi gjøre avtaler om å komme inn med faste tidsintervaller. Den friske siden som kan brukes til å dra i ringeklokken dersom trangen melder seg før avtalt tid.
Når vi hjelper han på toalettet er det noen hensyn vi må ta for at vannlatingen skal være så problemfri som mulig. Mange av hensynene er de samme som under defekasjon (sittende, oppreist stilling). Det beste er om vi kan hjelpe han ut på toalettet. Da får han trening og aktivisering i tillegg til at det er nettopp på toalettet det er mest naturlig å late vannet. Når han har fått satt seg på toalettet, avtaler vi at vi kommer tilbake om to minutter og hjelper han opp. 
De første gangene Finn har toalettbehov, er det viktig at vi ikke bare observerer urinen, men også hvordan vannlatingsprosessen foregår. Vi må observere farge og lukt. Om urinen er mørk og illeluktende i tillegg til at det er smertefullt, kan pasienten ha urinveisinfeksjon, og vi må da snakke med legen for å få diagnose og eventuelt medikamenter. Dette kan pasienten føle som ubehagelig, men med god informasjon tror vi at han vil forstå viktigheten av dette.
Vi bør snakke med Finn om problemene; hva som skal skje og hvorfor han har fått slag, på en måte som ikke virker skremmende, og ha fokus på at han kan komme til å fungere normalt igjen. På den måten kan han oppleve trygghet. Da vil det også bli lettere for han å spørre om ting han har behov for eller lurer på. 
Gjennom opptrening i tverrfaglig samarbeid, god planlegging, pleie og omsorg, tror vi at når Finn kommer hjem, er han i stand til egenomsorg, spesielt med hensyn til det grunnleggende behovet med eliminasjon. Likevel bør det komme en hjemmesykepleier som kan være til støtte og hjelp han den første tiden. Før Finn reiser hjem, må vi planlegge hvor ofte hjemmesykepleier skal komme og hva som skal gjøres. Da slipper han en brå overgang til egenomsorg i hjemmet. 
5. Konklusjon
Vi har gjennom prosessen kommet fram til at Finn trenger mye hjelp og god sykepleie i starten av oppholdet for å komme seg i så mye aktivitet som mulig. Ved å gi han god omsorg, hjelpe han i hverdagen og bruke sykepleieprosessen, kan vi hjelpe han gjennom tiden fram til hjemreise. Da skal han være i stand til egenomsorg. Vi legger likevel opp til besøk av hjemmesykepleier den første tiden etter hjemreise. Vi har funnet at det er viktig med motivasjon hos Finn. Dersom målene i oppgaven blir nådd, vil han kunne fungere normalt i hjemmemiljøet. 

7. Vedlegg
Vedlegg 1:

Oppskrift

FINN BERG, EN DAG

ingredienser mengde gram
Lettmelk, ekstra lett 14l 150 g
Fiberbrad, Fiberbakst, ind.bakt 2 sk 80g
Margarin, Omega, beger 2p 109
Brun ost, flatemysost, lettere 2 sk 1649
Jordbaer 2p 200 g
Kaffe, tillaget 1kp 120 g
Appelsinjuice 14l 150 g
Fiskesuppe, med laks, fryst 1ip 250 ¢g
Appelsinjuice 14l 150 g
Kjattkaker, stekt 1p 150 g
Brokkoli, kokt 1p 125g
Gulrot, kokt 1p 125¢g
Poteter, lagringspoteter, kokte u.skall,saltet vann 1 p 170 g
Saft, 1000g sukker/l rasaft, drikkeferdig 24l 300g
Sjokoladepudding, Piano 1p 130 g
Vaniliesaus, Piano 1p 759
Formkake, med epler 1sk 259
Kaffe, tillaget 1kp 120 g
Fiberbrad, Fiberbakst, ind.bakt 2 sk 80g
Margarin, Omega, beger 2p 10g
Bayonneskinke, kokt 1 sk 12g
Leverpostei 1p 159
Majonessalat, lettmajones, 20% fett 1ss 25¢g
Lettmelk, ekstra lett 249l 300g
Brun saus, kjattkakesaus, tilberedt av pulver 1p 759

Sjokolade, melkesjokolade, porgs 1 stk 80g



 
[image: image3.jpg]Mat pa Data 4.0
Matvarer - Detaljer

08.11.2004 13:45

FINN BERG, EN DAG Mengde,g |Energi,kJ |Protein,g |Fett,g |Karbohydrat,g
[Totalt 2943 11029 94,5 105,9 826 0
Lettmelk, ekstra lett 150 240 4,9 1,0 6,9
Fiberbrad, Fiberbakst, ind.bakt 80 794 8,1 2,6 33,0
Margarin, Omega, beger 10 224 0,0 6,0 0,1
Brun ost, flatemysost, lettere 16 255 1,8 2,6 7T
Jordbaer 200 256 170 0,4 13,2
Kaffe, tillaget 120 11 0,1 0,0 g5
Appelsinjuice 150 276 1,0 0,0 16,2
Fiskesuppe, med laks, fryst 250 870 44,5 10,7 (16,3
Appelsinjuice 150 276 1,0 0,0 16,2
Kjottkaker, stekt 150 1278 18,9 21,61 9.3
Brokkoli, kokt 125 148 4,0 0,4 3,9
Gulrot, kokt 125 163 0,9 0,1 8,4
Poteter, lagringspoteter, kokte u.skall,saltet vann (170 495 3,2 0,2 25,8
Saft, 1000g sukker/l rasaft, drikkeferdig 300 585 0,3 0,3 33,3
Sjokoladepudding, Piano 130 581 4,2 4,6 20,2
Vaniljesaus, Piano 75 468 2,0 6,4 11,6
Formkake, med epler 25 273 1,0 34 Ul
Kaffe, tillaget 120 11 6.1 0,0 0,5
Fiberbrad, Fiberbakst, ind.bakt 80 794 81 205 33,0
Margarin, Omega, beger 10 224 0,0 6,0 0,1
Bayonneskinke, kokt 12 114 2,5 1,9 0,0
Leverpostei 15 152 1,6 2,7 1,4
Majonessalat, lettmajones, 20% fett 25 227 0,2 5,4 1,6
Lettmelk, ekstra lett 300 480 9,9 24 13,8
Brun saus, kjsttkakesaus, tilberedt av pulver 75 i 0,8 0,8 4,1
Sjokolade, melkesjokolade, porgs 80 1725 7.3 24,2 41,4

I tillegg skal han ha fem frukt daglig til mellommaltider.

Matvarer - Energiprosent

Mengde g
Energi kJ
Protein E%
Fett E%
herav mettet E%

herav enumettet E%

herav flerumettet E%
Karbohydrat E%

herav tilsatt sukker E%

FINN BERG, EN DAG
2943

11029

15

35

15

13

5

50

13




[image: image5.jpg]Mat pa Data 4.0 08.11.2004 13:45
Matvarer - Tall

Mengde,g 2943

Energi,kJ 11029

Protein,g 94,5

Fett,g 105,9

Karbohydrat,g  |326,0

Vedlegg 2:

Pasientdata
Kjonn M.. Alder .35

Ernzeringsjournal
Registrering :
1. Hoyde maltliggende O stiende® dato: ................ - 1¢?5 ..m
2. Vekt og vektutvikling
° Tidligere vekt: mnd/ag;: . i - EO ko
° Vekt ved innleggelse: datosiailon e a5 kg
° Vekt ved registrering: datosissiit nbaa v i 09 kg

U Vekttap/vektokning .’fQ.kgA 7;19 % over antall mndr/ar. imr»d
(se naermere veiledning pa baksiden)
Vekt skal videre kontrolleres 1 g/uke i sykehus og 1g/mnd i sykehjem, og vektendringer skal
bedemmes. Pasienter i sykehjem som har erneringsproblemer /dérlig erneeringsstatus skal
veies 1g/uke.

3. Kroppsmasseindex KMI (=BMI) .41, ....
(se veiledning for utregning pa baksiden)

4. Andre ernzringsrelaterte data (kryss av og skriv anmerkninger)

¢ Nedsatt matlyst ja X nei

e Tannproblemer ja nei |

e Tygge/svelgeproblemer ja|x nei

e  Munnsarhet/munnterrhet ja nei | }’

e Kvalme/oppkast ja nei ¢

¢ Forstoppelse/diaré ja|x nei

e  @demer ja nei X

e Gripe/bevegelsesproblemer  ja |X nei

¢ Trenger hjelp til & spise ja|x nei

e Synsproblemer ja nei |><

Anmerkninger (se baksiden) .
Tasqe/suelgeprovlemes. V. velgen. &. e ab. pap-.alaget. 43 kan.. pagiec
. prebolexnes. vecl. avedgrd gasainel. (anomed 240 L enstre.. 21

5. Vurdering (se baksiden): : 3 ’ 3

Ragienten. & L. MNalke foC widereon®niry,. nan. hac. gall
ned.. veddag. e, .den. siste. manaden.ogl. hac.na..en......
ow =R e RCsR Vere bpenalewliof Sidiism | e el il

